b'\n_START_ARTICLE_\nBiserica de lemn din \xc8\x98tef\xc4\x83ne\xc8\x99ti, T\xc3\xa2rgu C\xc4\x83rbune\xc8\x99ti\n_START_PARAGRAPH_\nBiserica de lemn din \xc8\x98tef\xc4\x83ne\xc8\x99ti, ora\xc8\x99 T\xc3\xa2rgu C\xc4\x83rbune\xc8\x99ti, jude\xc8\x9bul Gorj, a fost construit\xc4\x83 \xc3\xaen anul 1836. Are hramul \xe2\x80\x9eSf\xc3\xa2ntul Nicolae\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI:  GJ-II-m-B-09404.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica se afl\xc4\x83 \xc3\xaen c\xc4\x83tunul Ungurelu de Jos, fost sat de olari. Conform tradi\xc8\x9biei a fost str\xc4\x83mutat\xc4\x83 \xc3\xaen locul acesta, cu circa 200 de ani \xc3\xaen urm\xc4\x83, din \xe2\x80\x9eP\xc3\xa2r\xc3\xa2ul Larg\xe2\x80\x9d sau \xe2\x80\x9eP\xc3\xa2r\xc3\xa2ul cu Pa\xc8\x99tele\xe2\x80\x9d, locul unde se aduna \xc3\xaentreaga comunitate pentru pr\xc4\x83znuire._NEWLINE_Forma tipologic\xc4\x83 constituie argumentul dat\xc4\x83rii bisericii \xc3\xaen veacul al XVII-lea. O nav\xc4\x83 dreptunghiular\xc4\x83 de mici dimensiuni, 6,62 m/4,10 m, \xc8\x99i un altar retras, poligonal, cu patru laturi, cu particularitatea arhaic\xc4\x83 a unghiului \xc3\xaen ax (laturile \xc3\xaen ax ale altarului av\xc3\xa2nd 1,94 m)._NEWLINE_V\xc3\xa2rsta mare a bisericii mai poate fi argumentat\xc4\x83 de peretele plin ce compartimenteaz\xc4\x83 nava \xc8\x99i o icoan\xc4\x83 cu Na\xc8\x99terea Maicii Domnului, \xc3\xaen stil br\xc3\xa2ncovenesc._NEWLINE_Acoperirea interioar\xc4\x83 cuprinde bol\xc8\x9bi semicilindrice peste pronaos, naos \xc8\x99i altar, retras\xc4\x83 pe o b\xc3\xa2rn\xc4\x83 cea din naos, intersectat\xc4\x83 de dou\xc4\x83 f\xc3\xa2\xc8\x99ii curbe, cea a altarului._NEWLINE_Icoanele \xc3\xaemp\xc4\x83r\xc4\x83te\xc8\x99ti dateaz\xc4\x83 din prima jum\xc4\x83tate a secolului al XIX-lea. Pentru pictura t\xc3\xa2mplei, care cuprinde registrele obi\xc8\x99nuite, semneaz\xc4\x83 \xe2\x80\x9eCosma\xe2\x80\x9d \xc3\xaen \xe2\x80\x9e1836 martie 16\xe2\x80\x9d. Icoanele din pronaos au fost repictate, \xc3\xaen anul 1888, de preotul Rafail._NEWLINE_Nu se cunoa\xc8\x99te cu exactitate anul sfin\xc8\x9birii bisericii. Ini\xc8\x9bial era acoperit\xc4\x83 cu \xc8\x99i\xc8\x9b\xc4\x83. \xc3\x8en anul 1934 i s-a f\xc4\x83cut o temelie de piatr\xc4\x83 \xc8\x99i a fost tencuit\xc4\x83 \xc3\xaen interior \xc8\x99i \xc3\xaen exterior. \xc3\x8en anul 1952 i s-a construit o nou\xc4\x83 clopotni\xc8\x9b\xc4\x83 \xc3\xaen locul celei vechi care se ruinase.'